Oud-polisieman saam met vier ander in Jhb aangekeerDie gesteelde Audi (Foto: SAPD) Vyf persone is in Fordsburg, Johannesburg in hegtenis geneem in verband met die besit van ŉ gesteelde motor en die besit van ongelisensieerde vuurwapens en ammunisie. Kapt. Xoli Mbele, woordvoerder van die polisie, het gesê die SAPD, in samewerking met die Johannesburgse honde-eenheid, het die vyf verdagtes, tussen 30 en 66 jaar oud, omstreeks 10:00 aangekeer. “Een van die persone, wat in hegtenis geneem is, is ŉ voormalige polisiebeampte wat uit die SAPD afgedank is oor korrupsie,” het Mbele verduidelik. Die inhegtenisnemings volg ná ŉ wenk van ŉ lid van die gemeenskap oor ŉ verdagte motor, ŉ wit Audi, met vyf insittendes. “Beamptes het na die toneel gehaas en die verdagtes deursoek. Hulle het beslag gelê op twee ongelisensieerde vuurwapens (sonder reeksnommers) en patrone. Die Audi is ook bevestig as ŉ motor wat in September 2018 in Cullinan gesteel is.” Die vuurwapens sal vir ballistiese toetse gestuur word om te bepaal of dit in enige ander misdade gebruik is. “Die ondersoek duur voort. Die verdagtes sal binnekort in die Johannesburgse landdroshof verskyn.”